recursal/SuperWikiNEXT-32B huggingface dataset:
Vaasan Puuvillatehtaan alue
**Vaasan Puuvilla Osakeyhtiö** (nimi vuoteen 1928 *Vaasan Puuvillatehdas Osakeyhtiö – Wasa Bomulls Manufaktur Aktiebolag*) oli suomalainen vuosina 1857–1964 toiminut tekstiiliteollisuusyritys, jolla oli tuotantolaitokset Vaasan Palosaarella.

Vaasan puuvillatehtaan perusti 1857 kauppaneuvos August Alexander Levón, joka oli perustamassa myös toista merkittävää vaasalaista teollisuusyritystä Vaasan Höyrymylly Oy:tä. Yhtiön kehruutehdas valmistui 1859 ja kutomo 1868. Jo 1900-luvun alussa yhtiön palveluksessa oli yli 1 000 työntekijää. 1930-luvun alussa Vaasan Puuvillan osuus koko Suomen puuvillatuotannosta oli 12,5 prosenttia. Lamakausi pakotti suomalaiset puuvillatehtaat yhteistyöhön ja niinpä ne perustivat 1933 Tampereelle yhteisen myyntiorganisaation nimeltä Puuvillatehtaitten Myyntikonttori Oy (PMK). Vuonna 1936 puuvillatehtaat sopivat myös tuotannon jakamisesta eri tehtaiden kesken ja Vaasan tehtaan kiintiöksi tuli 9,2 prosenttia. Vuonna 1950 yhtiön tehdaslaitoksiin kuuluivat puuvillakehräämö, ompelulankatehdas, kutomo, värjäämö ja viimeistelylaitos. Samana vuonna yhtiön myynti oli 490 miljoonaa markkaa ja 1950-luvulla työntekijöiden määrä oli suurimmillaan noin 1 300. Vaasan puuvillatehdas erikoistui 1950-luvulla ompelulangan tuottamiseen.

Ulkomainen tuontikilpailu ja kohonneet tuotantokustannukset johtivat siihen, että Vaasan Puuvilla Oy fuusioitiin 1964 Finlayson-Forssa Oy:hyn. Finlayson, Tampella ja Porissa toiminut Porin Puuvilla Oy olivat jo 1941 hankkineet haltuunsa Vaasan Puuvillan osake-enemmistön. Fuusion jälkeen Vaasan tehtaiden osuus Finlaysonin tuotannosta oli noin 15 prosenttia. Vaasan kehräämö lopetettiin 1960-luvun lopulla ja kutomon toiminta päättyi 1980. Vaasan puuvillatehtaan tiloissa toimii nykyisin Palosaaren Yrityskeskus Oy ja Vaasan yliopisto sekä useita pienyrityksiä.

Toimitusjohtajia
----------------

* 1857–1875 August Alexander Levón
* 1906–1925 Bernhard Abraham Hahl
* 1926–1931 Lennart Sipola
* 1931–1965 Kaarlo Rautio (1896–1989)

Lähteet
-------

* Tuomas Möttönen: Vuorineuvos Kaarlo Rautio (1896–1989) *Suomen talouselämän vaikuttajat*. Suomalaisen Kirjallisuuden Seura.  Arkistoitu 25.7.2013. Viitattu 5.4.2019.
* Turun Hahl-suku (Arkistoitu – Internet Archive) Genos 40(1969), s. 10–23. Suomen Sukututkimusseura – Författarna och Genealogiska Samfundet i Finland
* Puuvillateollisuuden kehitys Suomessa ELKA Elinkeinoelämän keskusarkisto.  Arkistoitu. Viitattu 5.4.2019.

Aiheesta muualla
----------------

* Vaasan Puuvillatehdas perustettu 1856.

Vaasan historia

|  |  |
| --- | --- |
| Hallintohistoria | 
* Mustasaari
* Sulva
* Vähäkyrö

 |
| Tapahtumat | 
* Korsholman linna
* Vaasan palo
* Vaasan rannikkopatteristo
* Vaasan senaatti
* Vaasan sotavankileiri
* Vaasan puuvilla
* Onkilahden Konepaja

 |
**John Bevis** (10. marraskuuta 1695 – 6. marraskuuta 1771) oli englantilainen lääkäri, sähkötutkija ja tähtitieteilijä. Hänet tunnetaan ehkä parhaiten Rapusumun löydöstä vuonna 1731.

Bevis ilmoitti Rapusumun löytönsä Charles Messierille 10. kesäkuuta 1771 päivätyllä kirjeellä ja Messier korjasi sen luettelonsa seuraavassa julkaisussa. Bevis myös havaitsi Venuksen Merkuriuksen peittämisen 28. toukokuuta vuonna 1737 ja kehitti säännön jolla ennustaa Jupiterin kuiden pimennykset.

Bevis rakensi oman observatorion Stock Newingtoniin, Pohjois-Lontooseen vuonna 1738. Hän teki sieltä havaintoja joiden perusteella hän kokosi oman *Uranographia Britannica*n joka valmistui vuonna 1750. Sen kustantaja meni kuitenkin konkurssiin saatuaan vasta 52 levyä kaiverretuksi. Teos painettiin myöhemmin vuosina 1748–1750 kaiverretuilla levyillä, ja julkaistiin vasta hänen kuolemansa jälkeen vuonna 1786. Se sisältää tähtisumut M1, M11, M13, M22, M31 ja M35, ja osoittaa että hän saattaa olla löytänyt ensimmäisenä myös Messier 35:n.

Bevis on myös toinen kahdesta henkilöstä joiden tiedetään havainneen Halleyn komeetan Isossa-Britanniassa kun se ensimmäisen kerran palasi ennustetusti Aurinkokuntaan vuonna 1759, jolloin hän havaitsi sen *perihelin* jälkeen 1. ja 2. toukokuuta.

Bevis kuoli 6. marraskuuta 1771 kun hän putosi teleskooppitelineen päältä ollessaan mittaamassa Auringon meridiaanikorkeutta.

Lähteet
-------

1. 1 2 3 4 5  Frommert, Hartmut & Kronberg, Christine: John Bevis (November 10, 1695 - November 6, 1771) *Students for the Exploration and Development of Space – SEDS*. Viitattu 22.7.2021. (englanniksi)
2. ↑  Oates, Michael: Atlas Celeste : John Bevis' proposed 'Uranographia Britannica' *Mikeoates.org*.  17.2.2007. Viitattu 22.7.2021. (englanniksi)
3. ↑  Darling, David: Bevis, John (1695–1771) *DavidDarling.info*. Viitattu 22.7.2021. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Yhdysvallat
* Australia

 |
|  |
| Henkilöt | 
* Trove

 |
|  |
| Muut | 
* SNAC

 |

 |
Arktis-alpiininen kasvitieteellinen puutarha
**Arktis-alpiininen kasvitieteellinen puutarha** on maailman pohjoisin kasvitieteellinen puutarha, joka sijaitsee Tromssassa, Norjassa. Se perustettiin vuonna 1994, ja siitä on vastuussa Tromssan yliopisto. Puutarhassa tyypillinen kasvuaika on toukokuun lopusta lokakuun puoliväliin lumettomana aikana. Lyhytkasvuiset kasvit saavat tarpeeksi valoa, koska toukokuun puolivälin ja heinäkuun lopun välisenä aikana Aurinko ei laske kertaakaan. Golfvirran ansiosta myöskään talvet eivät ole alueella äärimmäisen kylmiä. Puutarhassa on kasveja eri maanosista, kuten Euroopan lisäksi Afrikasta ja Amerikan mantereilta.

Puutarhassa kasvatetaan pieniä, värikkäitä arktisia lajeja sekä alppien ja kylmien alueiden kasveja kaikkialta maailmasta. Niitä kasvatetaan kallion raoissa ja lohkareissa, joissa on alkuperäiset jäkälä- ja sammalpeitteet.

Uusimpana näyttelyalueena puutarhassa on suuri kiviharju puutarhan eteläosassa. Kuivalla ja lämpimällä etelärinteellä viihtyvät Turkin ja Libanonin, Etelä-Afrikan ja Chilen kasveja, kun taas pohjoispuolella kasvaa Huippuvuorten lumikasveja. Sieltä löytyy muun muassa yksi Euroopan harvinaisimmista lajeista, leinikkien sukuun kuuluva *Ranunculus wilanderi*, jota kasvaa luonnonvaraisena vain yhdessä ainoassa paikassa maailmassa: Kapp Thordsenissa Huippuvuorilla.

Vaikka puutarha onkin kooltaan verrattain pieni, vain noin 18 hehtaaria, se on yksi maailman kansainvälisesti kiinnostavimmista puutarhoista, ja se houkuttelee vuosittain yli 50 000 kävijää. Puutarha on saavuttanut merkittävää maailmanlaajuista huomiota, ja se on saanut tunnustusta monilta arvostetuimmilta tahoilta. *The Guardian* -sanomalehti, BBC ja Momondo ovat kaikki sijoittaneet sen maailman kymmenen kauneimman puutarhan joukkoon.

Tarhassa kasvavia kasveja
-------------------------

* Isovaleunikko (*Meconopsis grandis*)
* Kasmirinpihlaja (*Sorbus cashmiriana*)
* Amerikanvuokko (*Anemone multifida*)
* *Cyprenium guttaum*
* *Calceolaria lanceolata*
* Perhoakileija (*Aquilegia glandulosa var. jucunda*)
* Alppitähti (*Leontopodium alpinum*)

Lähteet
-------

1. 1 2 3 4  A brief visit to Tromso Arctic-Alpine Botanic Garden *alpinegardensociety.net*.  30.6.2022. Alpine Garden Society. Viitattu 10.10.2023. (englanniksi)
2. ↑  Tromsø Arctic-Alpine Botanic Garden (Arkistoitu) *web.archive.org*. UiT. Viitattu 10.10.2023. (englanniksi)
3. 1 2  Valeunikko tuo eksotiikkaa Pohjois-Norjaan *apu.fi*.  20.9.2016. Apu. Viitattu 10.10.2023.
4. 1 2  Arktisk-alpin botanisk hage *Visit Tromso*. Viitattu 10.10.2023. (norjaksi)
5. ↑  Tromsø arktisk-alpine botaniske hage - Priser og åpningstider | BarnasNorge.no *www.barnasnorge.no*. Viitattu 10.10.2023. (norjaksi)

Aiheesta muualla
----------------

* Kuvia tai muita tiedostoja aiheesta **Arktis-alpiininen kasvitieteellinen puutarha** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |
**Teollisuuden työttömyyskassa,** Rakennusalan työttömyyskassa ja Työttömyyskassa Finka yhdistyivät 1.1.2022 uudeksi Avoimeksi työttömyyskassaksi A-kassaksi. **Teollisuuden työttömyyskassa** oli Suomen suurin teollisuuden alojen työttömyyskassa ja samalla yksi isoimmista palkansaajien työttömyyskassoista. Jäseniä kassassa oli vuonna 2021 noin 135 000. Kassa otti käyttöön nimensä vuonna 2018, kun Puualojen ja Teollisuusalojen työttömyyskassat sulautuivat Metallityöväen Työttömyyskassaan.

Teollisuuden työttömyyskassa maksoi työttömille jäsenilleen ansiopäivärahaa, vuorottelukorvausta vuorotteluvapaan ajalta sekä liikkuvuusavustusta.

Kassa toimi Helsingin Hakaniemessä sijaitsevan keskustoimiston lisäksi 11 Teollisuusliiton aluetoimistossa eri puolella Suomea.

Lähteet
-------

1. ↑  Tietoa meistä *Teollisuuden työttömyyskassa*.  Arkistoitu 3.4.2019. Viitattu 3.4.2019.
2. ↑  Teollisuuden työttömyyskassa aloitti toimintansa *Teollisuuden työttömyyskassa*.  3.1.2018.  Arkistoitu 3.4.2019. Viitattu 3.4.2019.
3. ↑  Tietoa etuuksista *Teollisuuden työttömyyskassa*.  Arkistoitu 3.4.2019. Viitattu 3.4.2019.
4. ↑  Aluetoimistot *Teollisuuden työttömyyskassa*.  Arkistoitu 3.4.2019. Viitattu 3.4.2019.
**Olli Koskamo** (30. kesäkuuta 1850 Kittilä – 26. marraskuuta 1931 Maskjoki, Norja) oli suomalaisyntyinen Maskjoen kylässä Tenojoen varrella Ruijassa asunut maanviljelijä ja lestadiolainen saarnamies.

Olli Koskamo syntyi Kittilän Kelontekemässä Koskamon tilalla. Hänen isänsä oli kotoisin Sodankylän Sattasesta ja äitinsä kuului Kittilässä asuneeseen Välitalon sukuun. Lestadiolaisuuteen Koskamo tutustui äitinsä ansiosta jo lapsena. Koskamon lapsuudenkoti oli köyhä ja hän joutui lähtemään sieltä 17-vuotiaana vanhempiensa kuoltua maailmalle. Hän muutti ensin Tornionjokilaaksoon ja sieltä Ruotsiin, jossa hän tutustui Juhani Raattamaan ja tuli tämän oppilaaksi. Koskamo kävi Raattamaan kanssa saarnamatkoilla Ruotsin, Norjan ja Suomen Lapissa 30 vuoden ajan.

Koskamo muutti Norjaan 1870-luvulla ja meni siellä naimisiin Ylitorniosta kotoisin olleen Kreeta Kolströmin kanssa. Koskamo hoiti Tenojoella Seidan lossia 17 vuoden ajan ja hän siirtyi sitten asumaan Maskjoen kylään raivaamalleen uudistilalle. Hän hankki varoja tilaansa varten ostamalla lohia ja välittämällä niitä Bergenin kauppiaille. Koskamo liikkui saarnamatkoilla myös Norjassa asuessaan ja vielä 1929 hän kävi saarnamatkalla aina Oulussa saakka. Hän tilasi suomenkielistä uskonnollista kirjallisuutta ja levitti sitä Ruijan suomalaisten keskuuteen.

Lähteet
-------

1. 1 2 3  Lauri Kaijalainen : Eräs Perä-Pohjolan henkinen eränkävijä. Olli Koskamo, suomalainen uutisraivaaja ja saarnamies Ruijassa, Suomen Kuvalehti, 13.04.1927, nro 15-16, s. 24, Kansalliskirjaston digitaaliset aineistot
2. 1 2 3  Saarnaaja Olli Koskamo, Pohjolan Sanomat, 29.11.1931, nro 274, s. 2, Kansalliskirjaston digitaaliset aineistot
Viipurin vanha raatihuone 1900-luvun alussa
**Viipurin raatihuone** sijaitsee kaupungin keskustassa Torkkeli Knuutinpojan torin laidalla. Rakennuksen kaksi alinta kerrosta ovat peräisin 1600-luvulta ja ylin kerros sekä nykyinen uusrenessanssia edustava julkisivu on rakennettu vuonna 1895 arkkitehti Brynolf Blomqvistin suunnitelmien mukaan.

Historia
--------

Vanha raatihuone rakennettiin vuonna 1652 riehuneen kaupunkipalon jälkeen, jolloin tuli hävitti Viipurin edellisen raatihuoneen. Se kuitenkin vaurioitui pahoin Suuren Pohjan sodan aikana Viipurin piirityksessä vuonna 1710 sekä lievemmin vuosien 1738 ja 1793 tulipaloissa. Vanha raatihuone jäi pois käytöstä 1797, kun uusi raatihuone valmistui nykyiselle Raatihuoneentorille. 1800-luvulla rakennus oli muun muassa ruotsalais-saksalaisen seurakunnan sekä kaupunginkirjaston käytössä, kunnes sen tiloissa avattiin Viipurin historiallinen museo vuonna 1895. Samassa yhteydessä rakennusta remontoitiin sekä sisä- että ulkopuolelta. Museo toimi vanhalla raatihuoneella aina talvisotaan saakka, jolloin sen kokoelmat siirrettiin Lahteen ja Hämeenlinnaan. Sodan viimeisenä päivänä 13. maaliskuuta 1940 rakennus sai osuman palopommista ja kärsi pahoja vaurioita.

Vanhan raatihuoneen edustalla on vuonna 1908 pystytetty Torkkeli Knuutinpojan patsas.

Lähteet
-------

* Torkkeli Knuutinpojan tori VirtuaaliViipuri 1939

Aiheesta muualla
----------------

* Vanha raatihuone VirtuaaliViipurissa

* Kuvia tai muita tiedostoja aiheesta **Viipurin vanha raatihuone** Wikimedia Commonsissa
Äänestyslipuke
**Itä-Timorin itsenäistymiskansanäänestys** pidettiin 30. elokuuta 1999. Alue oli Indonesian miehittämä vuodesta 1975 lähtien, jota ennen Itä-Timor oli Portugalin siirtokunta.

Vuonna 1998, Suharton erottua, presidentti Jusuf Habibie tarjosi Itä-Timorille mahdollisuutta erityistä autonomista asemaa, mikäli alue jäisi osaksi Indonesiaa. Aiheesta päätettiin järjestää kansanäänestys.

Tulokset
--------

Äänestystuloksen perusteella itätimorilaiset hylkäsivät Indonesiaan liittymisen. 

| Vaihtoehto | Äänet | Osuus |
| --- | --- | --- |
| Kyllä | 94 388 | 21,5% |
| Ei | 344 580 | 78,5% |
| Yhteensä | 438 968 | 100% |
| Rekisteröidyt äänestäjät | 451 792 |
| Lähde: |

Seuraukset
----------

Äänestystuloksen selvittyä Indonesian armeija liittolaisineen tuhosi Itä-Timorin infrastruktuuria ja ajoi satoja tuhansia ihmisiä kodeistaan. Väkivaltaisuuksien keskellä Indonesia vapautti itsenäisyyskamppailua johtaneen Xanana Gusmãon lokakuussa 1999. Samalla aloitti toimintansa myös YK:n johtama väliaikaishallitus, joka johti maata vuoteen 2002 asti.

Lähteet
-------

1. 1 2  East Timor profile *BBC News*.  26.2.2018. Viitattu 20.6.2020. (englanniksi)
2. ↑  Timor vote sparks brutal militia attack *the Guardian*.  5.9.1999. Viitattu 20.6.2020. (englanniksi)
3. ↑  East Timor celebrates 20 years since independence vote  30.08.2019. Deutsche Welle. Viitattu 20.6.2020. (englanniksi)
**Henry Frederik Seemann** (13. kesäkuuta 1875 Kööpenhamina – 10. kesäkuuta 1948) oli tanskalainen näyttelijä.

Viinikauppiaan perheeseen syntynyt Henry Seemann sai kaupallisen koulutuksen, mutta ryhtyi vuonna 1904 näyttelijäksi. Hän työskenteli operettinäyttelijänä ja -laulajana muun muassa Kööpenhaminan Casinossa vuosina 1907–1913 ja myöhemmin Scalassa. Vuodesta 1908 lähtien Seemann työskenteli myös Nordisk Filmillä, jossa hän teki yli 60 mykkäelokuvaa. Hänen viimeinen elokuvansa oli *Klovnen* vuonna 1926. Myöhemmin Seemann toimi elokuvateatterin johtajana ja koirankasvattajana. Hänen toinen vaimonsa oli näyttelijä Agnes Nørlund Seemann.

Elokuvia
--------

* *Mormonin uhri*, 1911
* *Vampyyritanssijatar*, 1912

Lähteet
-------

1. ↑  Dansk film database *danskefilm.dk*. Viitattu 1.10.2017.

Aiheesta muualla
----------------

* Internet Movie Database: Henry Seemann (englanniksi)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Yhdysvallat

 |
|  |
| Henkilöt | 
* Elonet

 |

 |
**Chicagon baletti** oli Yhdysvaltojen Chicagossa toimiva balettiseurue. Sen perusti Ruth Page vuonna 1955. Seurueessa oli useita tunnettuja ensitanssijoita kuten Kenneth Johnson, Alicia Markova, Marjorie Tallchief ja Maria Tallchief. Vuonna 1969 seurue, joka oli toiminut viimeiset vuodet nimellä *Ruth Page's International Ballet*, lakkasi toimintansa.

Chicagon oopperalla oli ollut oma balettiryhmänsä jo vuodesta 1910. Adolph Bolm toimi sen balettimestarina 1920-luvulla.

Chicago Ballet Company lakkautettiin talousvaikeuksien takia 1978. Maria Tallchiefillä oli oma seurueensa nimeltä *Chicago City Ballet* vuodesta 1974 vuoteen 1987.

Lähteet
-------

1. ↑  Chicago Opera Ballet *The Electronic Encyclopedia of Chicago*. Chicago Historical Society.. Viitattu 5.7.2014.
2. 1 2  Dance companies *The Electronic Encyclopedia of Chicago*. Chicago Historical Society.. Viitattu 5.7.2014.
3. ↑  Chicago City Ballet *The Electronic Encyclopedia of Chicago*. Chicago Historical Society.. Viitattu 5.7.2014.
Anna Tanskalainen vuonna 1605
**Anna Tanskalainen** (engl. *Anne of Denmark*) (12. joulukuuta 1574 – 2. maaliskuuta 1619) oli Englannin kuningas Jaakko I:n puoliso. Hän oli Tanskan kuninkaan Fredrik II:n tytär. Hänet naitettiin vuonna 1589 Skotlannin nuorelle kuninkaalle Jaakko VI:lle ja vihkiäiset pidettiin Oslossa. Anna tuotiin Skotlantiin ja kruunattiin kuningattareksi toukokuussa 1590.

Avioliiton alussa Jaakko ja Anna olivat läheisiä, mutta suhteet viilenivät ajan myötä. Anna oli kasvatettu luterilaiseksi mutta kääntyi katoliseksi pian Skotlantiin tultuaan. 

Aviomiehensä noustua myös Englannin valtaistuimelle Anna kruunattiin Englannin kuningattareksi 1603 Westminster Abbeyssä. Siihen mennessä kolme hänen lapsistaan oli jäänyt eloon; keskenmenoja ja kätkytkuolemia oli ollut useita. Heidän toisesta pojastaan tuli kuningas Kaarle I.

Anna kuoli 44-vuotiaana.

Lähteet
-------

1. ↑  Royal Collection
2. ↑  Encyclopedia Britannica 1911

Aiheesta muualla
----------------

* Kuvia tai muita tiedostoja aiheesta **Anna Tanskalainen** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Italia
* Israel
* Belgia
* Yhdysvallat
* Ruotsi
* Tšekki
* Alankomaat
* Puola
* Vatikaani

 |
|  |
| Taiteenala | 
* ULAN

 |
|  |
| Henkilöt | 
* Deutsche Biographie

 |
|  |
| Muut | 
* RISM
* SNAC
* IdRef

 |

 |
**Teledifusão de Macau** (kiin.: 澳門廣播電視股份有限公司; Jyutping: *ou3 mun4 gwong2 bo3 din6 si6 gu2 fen2 yau3 haan6 gong1 si1*, lyh. **TDM**) on Macaon yleisradioyhtiö. Ohjelmaa lähetetään kantoninkiinaksi, portugaliksi ja englanniksi. Kanava aloitti toimintansa vuonna 1984. Tuohon asti Macao oli varsin riippuvainen Hongkongin mediasta.

TDM:n suurin yksittäinen osakkeenomistaja on Macaon hallitus. Yhtiön hallituksen jäsenet nimeää Macaon hallintojohtaja. Yhtiön puheenjohtajana toimii Ma Iao Hang.

Alkuvuodesta 2021 yhtiötä syytettiin kommunistisen puolueen mielistelystä, kun sen toimittajia kiellettiin kirjoittamasta mitään negatiivista Hongkongiin suunnitelluista vaalilain muutoksista. Yhtiön johto kiisti väitteet.

Lähteet
-------

1. ↑  Sobre a TDM  2022. Teledifusão de Macau. Viitattu 6.1.2022. (portugaliksi)
2. ↑  A Brief History of TDM: Teledifusão de Macau *Macau Lifestyle*.  30.10.2019. Viitattu 6.1.2022. (englanniksi)
3. 1 2  Reporters at Macau broadcaster told to support 'Hong Kong governed by patriots', ordered not to oppose the authorities *Hong Kong Free Press*.  12.3.2021. Viitattu 6.1.2022. (englanniksi)
4. ↑  Three new members appointed to TDM board *Macau Daily News*.  27.8.2020. Viitattu 6.1.2022. (englanniksi)
5. ↑  Estrutura Orgânica  2022. Teledifusão de Macau. Viitattu 6.1.2022. (portugaliksi)

Aiheesta muualla
----------------

* TDM:n YouTube-kanava
**Groningenin yliopisto** (holl. *Rijksuniversiteit Groningen*) on alankomaalainen yliopisto.

Groningenin yliopisto on Alankomaiden toiseksi vanhin yliopisto, Leidenin yliopiston jälkeen. Groningenin yliopisto perustettiin vuonna 1614. Kaksi Nobel-voittajaa on lähtöisin sieltä. Yliopistolle valmistui uusi päärakennus, *Academiegebouw*, vuonna 1850, mutta se tuhoutui tulipalossa 1906. Vuoden 1876 korkeakoululain myötä yliopiston asema parani ja sen nimeksi otettiin *Rijksuniversiteit Groningen*. Tästä lähtien opetusta alettiin antamaan latinan lisäksi hollanniksi. 1900-luvulla yliopiston opiskelijamäärät kasvoivat räjähdysmäisesti.

Nykyisin Groningenin yliopistossa on noin 28 000 opiskelijaa. Sen akatemiarakennus sijaitsee Groningenin Broerstraat 5:llä. Yliopiston johtoryhmän muodostavat sen puheenjohtaja professori S. Poppema, varapuheenjohtaja J. de Jeu ja professori, rehtori (*Rector Magnificus*) E. Sterken.

Lähteet
-------

1. 1 2  History of the University  12.12.2016. Groningenin yliopisto. Viitattu 12.3.2017. (englanniksi)
2. ↑  Contact information  1.2.2017. Groningenin yliopisto. Viitattu 12.3.2017. (englanniksi)
3. ↑  Board of the University  16.9.2016. Groningenin yliopisto. Viitattu 12.3.2017. (englanniksi)

Aiheesta muualla
----------------

* Kuvia tai muita tiedostoja aiheesta **Groningenin yliopisto** Wikimedia Commonsissa

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Israel
* Yhdysvallat
* Tšekki
* Australia
* Kreikka
* Puola
* Portugali
* Vatikaani

 |
|  |
| Tieteilijät | 
* CiNii

 |
|  |
| Taiteenala | 
* Te Papa (New Zealand)
* ULAN

 |
|  |
| Henkilöt | 
* Trove

 |
|  |
| Muut | 
* IdRef

 |

 |
**Satamarock** (viralliselta nimeltään Himangan Satamarock) on heinäkuun toisena lauantaina järjestettävä musiikkifestivaali Kalajoen Himangalla.

Valokuva Hausmyllyn keikalta 2023 Satamarockista.Hausmylly esiintymässä Satamarockissa 2023.
Satamarock järjestettiin ensimmäisen kerran heinäkuussa 2023. Taustahahmoina tapahtumalle toimivat himankalaistaustaiset Jere Rönkkö, Mika Hakkarainen ja Lasse Joensuu. Pääesiintyjinä ensimmäisen vuoden tapahtumassa olivat Uniklubi ja Hausmylly. Tapahtumaan myytiin noin 1300 lippua, järjestäjien yleisötavoitteen ollessa 700-800 myytyä lippua. Satamarock sai laajasti huomiota Keski-Pohjanmaan alueen paikallismedioissa, sekä valtakunnallisesti Tiktokissa, jossa tapahtumaan liittyvillä videoilla oli elokuussa 2023 yli miljoona näyttökertaa.

Satamarock järjestetään samana viikonloppuna, kuin perinteikkäät Raumankarin Markkinat, joissa vierailee vuosittain useita ihmisiä Himangan lähikunnista.

Lähteet
-------

1. 1 2  Himangan Satamarock 2023 | Himanka, Kalajoki | Finland *Himangan Satamarock*. Viitattu 28.8.2023. (englanniksi)
2. ↑  Himangan Satamarock ylitti yleisötavoitteen — "Suuri ihme, kun tietää, miten tapahtumat eivät Kokkolassa ja Kalajoella ole tänä kesänä menneet aivan maaliin" *Keskipohjanmaa*.  9.7.2023. Viitattu 28.8.2023.
3. ↑  Satamarock Tiktokissa *TikTok*. Viitattu 28.8.2023.
**Lohjan työväentalo** on vuonna 1906 rakennettu työväentalo Lohjalla, Uudellamaalla. Rakennuksen on rakennuttanut Lohjan työväenyhdistys talkootyönä kamariherra Hjalmar Linderiltä vuokratulle tontille. Vuokra oli viisi markkaa vuodessa sekä käymälään kertynyt lanta, joka vietiin Hakaskytän pelloille.

Historiaa
---------

Lohjan ensimmäinen työväenyhdistys perustettiin vuonna 1899, mutta neljä vuotta myöhemmin se joutui lopettamaan toimintansa. Uusi Lohjan työväenyhdistys perustettiin 20.7.1905.

Lohjan työväentalo kesällä 2023.
Taloa on laajennettu ensimmäisen kerran vuonna 1908 ja sen kivijalka on tehty Liessaaren graniitista. Seuraavan kerran työväentaloa laajennettiin vuonna 1922, jolloin rakennus sai nykyisen muotonsa. Työväentalossa on juhlasali, kahvio ja keittiö, sekä kokoustila yläkerrassa. Lohjan työväentalo sijaitsee alkuperäisellä paikallaan Lohjan kauppatorin kaakkoislaidalla.

Lähteet
-------

1. 1 2  Katariina Ockenström: Lohjan rakennetun kulttuuriympäristön inventointiluettelo  2007. Lohjan kaupunkisuunnittelukeskus ja Lohjan Museo. Viitattu 22.1.2022.
2. 1 2  Työväentalo *Lohjan työväenyhdistys*. Viitattu 21.1.2022.

||Työn ja aatteen talot Työväentalojen historiaa Uudellamaalla. Olavi Hurri- Vuokko Marttala-Hurri. Uudenmaan Sosialidemokraattinen piiri. Vihdin painorasteri Oy 1997.||
Shere Khan ja sudet, Maurice de Becquen kuvitusta *Viidakkokirjaan* vuodelta 1924.
**Shere Khan** on Rudyard Kiplingin *Viidakkokirja*-romaanissa esiintyvä kuvitteellinen bengalintiikeri. Shere Khan on luonteeltaan ylimielinen ja pitää itseään viidakon valtiaana, vaikka hänellä on epämuodostunut jalka. Shere Khanin yrittäessä metsästää ihmisiä hänen hyökkäyksensä epäonnistuu, mutta tämän seurauksena ihmislapsi joutuu eroon vanhemmistaan ja sudet kasvattavat hänet ja nimeävät hänet Mowgliksi. Shere Khan ja Mowgli ovat sen jälkeen vihollisia. Mowgli saa lopulta Shere Khanin surmattua vesipuhvelilauman avulla. Shere Khanin apurina on Tabaqui-niminen sakaali.

Elokuvissa
----------

Disneyn vuoden 1967 elokuvassa *Viidakkokirja* Shere Khan kuvataan pelättynä viidakon eläimenä, joka metsästää ihmisiä ja pelkää ainoastaan aseen laukausta. Elokuvan lopussa Mowgli karkottaa Shere Khanin palavan oksan avulla. Elokuvan jatko-osassa *Viidakkokirja 2* Shere Khan putoaa laavakuoppaan ja jää putoavan patsaan alle taistellessaan Mowglia vastaan vanhassa temppelissä.

Vuoden 1994 elokuvassa *Rudyard Kiplingin Viidakkokirja* Shere Khan on sympaattisempi ja tappaa vain suojellakseen viidakkoa tunkeilijoilta. Mowglin rohkeuden seurauksena Shere Khan päättää hyväksyä Mowglin viidakon asukkaaksi ja säästää tämän hengen.

Vuoden 2016 elokuvassa *Viidakkokirja* Shere Khan on arpinen ja hänen vasen silmänsä on sokeutunut. Elokuvan lopussa Mowgli huijaa Shere Khanin ansaan ja tämä putoaa palavaan kuoppaan ja kuolee.

Vuoden 2018 elokuvassa *Mowgli* Shere Khan on kuvattu samanlaisena kuin alkuperäisessä romaanissa. Elokuvan lopussa Mowgli haavoittaa Shere Khania kuolettavasti ja myöhemmin tappaa hänet puukolla.

Shere Khan esiintyy myös Disneyn animaatiosarjoissa *Pilipalipilotit*, *Viidakkoviikarit* ja *Mikin klubi*. Romaanin *Descendants: Isle of the Lost* mukaan Shere Khan on yksi Disneyn konnista, jotka on vangittu Isle of the Lost -saarelle.

Aiheesta muualla
----------------

* Kuvia tai muita tiedostoja aiheesta **Shere Khan** Wikimedia Commonsissa
**Gerknäs Andelshandel m.b.t.** oli 25. marraskuuta 1906 perustettu suomalainen osuuskauppa Lohjalla Uudellamaalla. Osuuskauppa myytiin Karis Andelshandelille vuonna 1926. Osuuskauppa lopetti toimintansa Lohjan Kirkniemessä 1970-luvulla.

Historia
--------

Gerknäs Andelshandelin säännöt vahvistettiin 22. tammikuuta 1907. Yksi osamaksu maksoi 10 markkaa. Osuuskaupan perustamisessa vaikuttivat suuresti alueen kartanot sekä Lohjan Kalkkitehdas. Kaiken kaikkiaan mukana osuuskaupassa oli 58 maanviljelijää. Osuuskunnan hallituksen puheenjohtajana toimi Johannes Cortez Backman.

Vuonna 1914 Gerknäs Andelshandel tuli osaksi Suomen Osuuskauppojen Keskuskuntaa eli SOK:ta. Samana vuonna ostettiin myös oma kaupparakennus.

1920-luvun taitteessa osuuskaupan hallituksen puheenjohtajaksi tuli Sven Berglund Siuntion Aiskogista. Berglundin aikakaudella Gerknäs Andelshandel myytiin Karis Andelshandelille. Karis Andelshandel järjesti Kirkniemen, Kyrkstadin ja Virkkalan alueen asuikkaille illanviettoja, joissa ohjelmassa oli muun muassa tanssia, laulua, kahvittelua ja Karjaan puhallinorkesterin esiintymisiä.

Karis Andelshandel sulautui myöhemmin muiden osuuskauppojen kanssa, ja lopulta vuonna 2011 sen alueella toimi Ok Varuboden-Osla Handeslag (VBO). Osuuskauppa Lohjan Kirkniemessä lopetettiin tosin jo 1970-luvulla.

Lähteet
-------

1. 1 2 3 4 5  Koskinen, Esa: *Lohjalaisten historia III*, s. 125-126. Lohjan kaupunki, 2022.
**Jean Bart** (21. lokakuuta 1650 Dunkerque, Ranskan kuningaskunta – 27. huhtikuuta 1702 Dunkerque) oli ranskalainen merivoimien upseeri ja kaappari. Ranskan laivasto ja Dunkerquen kaupunki muistavat Bartin edelleen tämän taitavista ja rohkeista toimista Ludvig XIV:n sodissa.

Elämä ja ura
------------

Bart polveutui kalastajien ja kaapparien suvusta. Hän palveli nuorena Alankomaiden laivastossa hollantilaisen amiraali Michiel de Ruyterin alaisuudessa, mutta kun sota syttyi Ranskan ja Alankomaiden välillä (1672–1678), hän palasi Dunkerqueen, jossa hän tunsi rannikon kaikki yksityiskohdat ja pystyi johtamaan menestyksekkäästi ranskalaista pienten kaapparialusten laivastoa. Hän saavutti suurta kunniaa Välimerellä, jossa hänellä oli epävirallinen toimeksianto yksityisaluksella, koska hän ei silloin voinut alhaisen syntyperänsä vuoksi saada päällikön virkaa laivastossa. Hänen menestyksensä oli kuitenkin niin suurta, että hänestä tehtiin luutnantti vuonna 1679. Hän nousi nopeasti kapteeniksi ja sitten amiraaliksi. Yhdeksänvuotisen sodan päättänyt Rijswijkin rauha päätti hänen aktiivisen palveluksensa.

Ranskan merivoimien kansansankariksi nousseen sivistymättömän merimiehen rohkeudesta ja suoraselkäisyydestä kerrottiin monia anekdootteja. Dunkerquen kaupunki on kunnioittanut hänen muistoaan pystyttämällä hänelle patsaan ja nimeämällä julkisen aukion hänen mukaansa.

Jean Bartin mukaan nimettyjä Ranskan merivoimien aluksia ovat muun muassa:

* FS Jean Bart (1889)
* FS Jean Bart (1911)
* FS Jean Bart (1940)
* FS Jean Bart (D615)

Lähteet
-------

1. 1 2 3  Jean Bart *Encyclopedia Britannica*.  2023. Viitattu 4.12.2023. (englanniksi)
2. 1 2 3  Jean Bart *Encyclopedia Britannica*.  1911. Viitattu 4.12.2023. (englanniksi)

Aiheesta muualla
----------------

* Kuvia tai muita tiedostoja aiheesta **Jean Bart** Wikimedia Commonsissa
Peijaksen sairaala Vantaalla, päivystyksen sisäänkäynti.
**Päivystyspoliklinikalla** eli päivystyksessä annetaan vammautuneelle tai sairastuneelle kiireellistä hoitoa. Kiireellisyydellä tarkoitetaan sitä, että hoito ei voi odottaa ilman, että äkillinen sairastuminen, vamma, pitkäaikaissairauden paheneminen tai toimintakyvyn aleneminen pahenee ilman välitöntä arviota tai hoitoa. Ympärivuorokautinen päivystys järjestetään suurten terveyskeskusten tai sairaaloiden yhteydessä. Päivystyksen järjestää hyvinvointialue. Perusterveydenhuollon päivystys järjestetään yhteispäivystyksissä yhteistyössä erikoissairaanhoidon kanssa. Ensihoidon ja päivystävien terveydenhuollon yksiköiden on tehtävä yhteistyötä, jotta palveluista muodostuu toimiva kokonaisuus.

Akuutti-. Elvytys-, Trauma- tai Shokkihuone päivystyksessä ja sen varusteita. Kuva on Saksasta Mannheimin yliopistollisen sairaalan traumahuoneesta.
Kiirreellinen hoito (sis. suun terveydenhoito, mielenterveyshoito, psykososiaalinen tuki) on annettava potilaalle tämän asuinpaikasta riippumatta. Arkipäivisin tämä on tapahduttava lähellä potilaan asuinpaikkaa, ellei esimerkiksi potilastuvallisuus vaadi päivystyksen keskittämistä päiystysyksikköön. Iltaisin ja viikonloppuisin kunta tai kuntayhtymä järjestää peruterveydenhuollon päivystyksen silloin kun palveluiden saatavuus sitä edellyttää. Laajan ympärivuorokautisen päivystyksen yksikön keskussairaalansa yhteyteen ovat velvoitettuja perustamaan HUS-yhtymän, Varsinais-Suomen, Satakunnan, Pirkanmaan, Päijät-Hämeen, Etelä-Karjalan, Pohjois-Karjalan, Pohjois-Savon, Keski-Suomen, Pohjanmaan, Etelä-Pohjanmaan, Pohjois-Pohjanmaan ja Lapin hyvinvointialueet.

Päivystysapu 116 117 on hyvinvointialueiden yhdessä järjestämä ohjaus- ja neuvontapalvelu. Sieltä saa ohjausta ja neuvontaa äkillisisä sosiaalisissa ja terveydellisissä ongelmatilanteissa.

Päivystyksessä työskentelee lääkäreitä, sairaanhoitajia, lähihoitajia ja kipsimestareita. Tukipalveluita tuottavat ensihoito, sihteerit, kuvantaminen, laboratorion näyttenotto, sairaalahuolto ja potilaskuljettajat. Paikalla on myös sosiaalityön ammattilaisia sekä psykiatrisen sairaanhoidon osaajia. Lääkäreillä on mahdollisuus erikoistua akuuttilääketieteeseen, tätä koulutusta on järjestetty Suomessa vuodesta 2013 lähtien. Akuuttilääkäreiden työ tapahtuu suurelta osin päivystyspoliklinikoilla ja akuuttilääkärit osallistuvat kaikkien eri erikoisalojen potilaiden hoitamiseen päivystyksessä.

Aluehallintovirastot sekä Sosiaali- ja terveydenhuollon lupa- ja valvontavairasto (Valvira) valvovat päivystysten toimintaa.

Katso myös
----------

* Poliklinikka

Lähteet
-------

1. 1 2 3  Päivystys *Sosiaali- ja terveysministeriö*. Viitattu 21.9.2022.
2. ↑  Terveydenhoitolaki 30.12.2010/1326, 50 § *Finlex*.  30.12.2010. Viitattu 22.9.2022.
3. ↑  Mika sanoo: Päivystyksen valot syttyvät – Potilaana nykyaikaisessa päivystyksessä *Kymen Sairaalat*. Viitattu 22.9.2022.
4. ↑  Erikoistuminen akuuttilääketieteeseen *HUS*. Viitattu 22.9.2022.
Nicole Polizzi vuonna 2010.
**Nicole Elizabeth "Snooki" LaValle (Polizzi)** (s. 23. marraskuuta 1987) on yhdysvaltalainen televisiopersoona. LaValle on esiintynyt MTV:n realitysarjoissa *Jersey Shore* sekä *Snooki & Jwoww*.

Yksityiselämä
-------------

Nicole Polizzi syntyi Santiagossa, Chilessä. Polizzi on chileläinen, ja hänen mukaansa hänellä on myös sisilialaisia juuria. Hänet adoptoitiin puolivuotiaana, ja amerikanitalialaiset vanhemmat Andy ja Helen Polizzi ovat kasvattaneet hänet. Polizzi sai kutsumanimensä Snookin, kun hänen ystävänsä yläasteella nimesivät hänet *Save the Last Dance* -elokuvassa esiintyneen henkilön *Snookien* mukaan. Polizzi kasvoi ja kävi koulua Marlborossa, New Yorkissa, jossa hän oli myös cheerleader. Lukion aikana Polizzi kärsi syömishäiriöstä, ja painoi vain 32 kiloa.*lähde?* Polizzin sairastuminen syömishäiriöön johtui osittain siitä, että hän yritti pitää yllä asemaansa cheerleaderina. Valmistuttuaan Marlboro High Schoolista, Polizzi kävi community collegea, missä hän opiskeli eläintenhoitajaksi.*lähde?*

LaValle on naimisissa Jionni LaVallen kanssa. Heillä on kolme lasta (s. 2012, 2014 ja 2019).

Ura
---

Polizzin ensiesiintyminen televisiossa oli MTV:n ohjelmassa *Is She Really Going Out with Him?*. Polizzi ja hänen poikaystävänsä Justin näyttäytyivät jaksossa 14. Polizzista tuli osa *Jersey Shorea*, kun hän näki mainoksen, jossa *Jersey Shore* etsi osallistujia ohjelmaan. Polizzin suosio ensimmäisellä *Jersey Shore* -kaudella tuotti hänelle noin 5 000 dollaria per jakso, ja myöhemmin hän ansaitsi noin 30 000 per jakso.*lähde?*

30. syyskuuta 2010 julkistettiin, että Polizzi aikoo kirjoittaa kirjan nimeltään *A Shore Thing*. Kirja julkaistiin tammikuussa 2011, ja se kertoo hänen rakkauden etsimisestään *Jersey Shoressa*. Polizzi on otellut myös WWE:n Wrestlemania-tapahtumassa yhdessä John Morrisonin ja Trish Stratuksen kanssa.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Nicole Polizzi**.
* Nicole Polizzi Internet Movie Databasessa. (englanniksi)
* Nicole Polizzin virallinen sivusto

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Espanja
* Yhdysvallat

 |
|  |
| Henkilöt | 
* Deutsche Synchronkartei

 |

 |
Viili
**Viili** on Pohjoismaissa yleinen hapanmaitotuote. Se on samantapaista kuin jogurtti tai kefiiri, mutta sen rakenne on sekoittamattomana venyvä eli "pitkä". Lisäksi käymisprosessissa bakteerien aineenvaihdunta antaa viilille hieman erilaisen maun. Skandinaavistyyppinen "pitkä piimä" eli venyvä viili on Suomessa vanhastaan vain läntinen hapanmaitotuote. Savossa ja Karjalassa tehtiin "lyhyttä piimää" eli lohkeilevaa viiliä. Nykyiset kaupalliset viilit ja piimät Suomessa ovat bakteerikannaltaan pitkäpiimäisiä.

Viilin happaman maun tasapainottamiseksi sitä syödään usein sokerin, hillon, kanelin, inkiväärin, talkkunan tai marjojen kanssa. Kaupoista on saatavilla tavallisen viilin lisäksi hedelmien tai marjojen makuisia viilejä. Myös muroja, mysliä tai hiutaleita käytetään usein, Pohjois-Ruotsissa myös murennettua kovaa leipää. 

Useimmat perinteiset viilikannat sisältävät hiiva­lajeja, kuten *Kluveromyces marxianus* ja *Pichia fermentans*. Viilissä havaittuja maitohappobakteerikantoja ovat *Lactococcus lactis var. cremoris*, *Lactococcus lactis var. lactis var. diacetylactis* ja *Leuconostoc mesenteroides var. cremoris*, jotka saavat maidon proteiinit koaguloitumaan. Tämä tekee viilistä paksua ja antaa sille sen tyypillisen aromin. Viilin pinnalle nousevan samettimaisen pinnan puolestaan muodostaa *Geotrichum candidum* -home, joka myös vaikuttaa viilin aromiin.

Edellä luetelluista mesofiileista maitohappobakteerikannoista venyvän "liman" muodostava kanta *Lc. lactis var. cremoris* muodostaa fosfaattipitoisia heteropolysakkarideja, jotka ovat samantyyppisiä kuin kefiirissä olevissa rakeissa. Kannan muodostamat eksopolysakkaridit luovat viilille sen tyypillisen venyvän rakenteen, ja sen tiedetään tuovan monia hapanmaitotuotteille tyypillisiä funktionaalisia terveyttä edistäviä ominaisuuksia.

Kermaa hapattamalla valmistetaan ruoanlaittoon ja leivontaan käytettävää smetanaa ja kermaviiliä.

Pohjoismaiden ulkopuolella makuviilin tyyppisiä tuotteita syödään mm. Yhdysvalloissa, varsinkin itärannikolla. Englanninkielinen termi on **junket**.

Lähteet
-------

1. ↑   Ultrastructure and Host Specificity of Bacteriophages of Streptococcus cremoris, Streptococcus lactis subsp. diacetylactis, and Leuconostoc cremoris from Finnish Fermented Milk "Viili"
2. ↑  Hannuksela, Matti: "Hiivasyndrooma" *Lääkärikirja Duodecim*. Terveyskirjasto, Kustannus Oy Duodecim.
3. ↑   Ultrastructure and Host Specificity of Bacteriophages of Streptococcus cremoris, Streptococcus lactis subsp. diacetylactis, and Leuconostoc cremoris from Finnish Fermented Milk "Viili"

Aiheesta muualla
----------------

* Viilien ravintoarvoja[vanhentunut linkki] fineli.fi
**Suomi muotoilee -näyttelyitä** järjesti Suomen Taideteollisuusyhdistys, nykyisin Design Forum Finland, 1980-luvulla. Näyttelyt aloitettiin vuonna 1979 Taideteollisuusmuseossa ja viimeinen näyttely järjestettiin vuonna 1998 Design Forum Finlandissa. Suomi muotoilee -näyttelyihin tuotteet valitsi Suomen muotoiluraati, jonka jäsenet vaihtelivat kausittain.

Tuotteet näyttelyyn valitsi Suomen Taideteollisuusyhdistyksen vuonna 1979 perustama Muotoiluraati, joka toimi Ornamon kanssa yhteistyössä. Ensimmäisen näyttelyn arkkitehtuurin suunnittelijat olivat teolliset muotoilijat Antti Siltavuori ja Barbro Kulvik. Se sai hyvän vastaanoton lehdistöltä ja yleisöltä.

Näyttelyitä järjestettiin sekä Suomessa että ulkomailla. Ensiksi näyttelyitä järjestettiin vuosittain, tämän jälkeen joka toinen vuosi yhteensä kymmenen kertaa.

Lähteet
-------

* Takala-Schreib, Vuokko. Suomi muotoilee. Unelmien kuvajaisia diskurssien vallassa. Helsinki: Taideteollinen korkeakoulu, julkaisu A23. 2000. ISBN 951-558-027-7.

### Viitteet

1. 1 2 3 4  1979–1998: Suomi muotoilee -näyttelyt *Design Forum Finland*. Viitattu 15.8.2023.
2. ↑  Takala-Schreib, 2000, s. 23.
**Huoltokiusaaminen** tarkoittaa yleensä avio- ja avoeron yhteydessä ja eron jälkeen esiintyvää henkistä väkivaltaa, jossa entisten puolisoiden yhteisestä lapsesta tulee kiusaavan vanhemman väline kiusata toista vanhempaa. Käytännössä kiusaaja voi harjoittaa huoltokiusaamista mitä moninaisimmilla tavoilla. 

Huoltokiusaaminen alkaa yleensä tilanteessa, jossa vanhemmat eivät eron jälkeen pääse sopuun lapsen huollosta, asumisesta ja/tai tapaamisista. Usein huoltokiusaaminen nähdään erheellisesti vain riitana kahden tasavertaisen vanhemman välillä ja saatetaan viitata avio- tai avoerokriisiin, joka selittäisi vanhempien tulehtuneet välit. Huoltokiusaamistapauksissa ei ole kyse ohimenevästä eroriidasta vaan huoltokiusaamisessa toinen vanhempi käyttää toisen vanhemman rakkautta lapseen ja itse lasta aseena henkisessä väkivallassa toista vanhempaa kohtaan. Huoltokiusaava vanhempi ei kunnioita lapsen laillisia oikeuksia toiseen vanhempaan eikä noudata laillisia tapaamissopimuksia, vanhempien välisiä sopimuksia ja/tai oikeuden päätöksiä.

Huoltokiusaajalla voi olla erilaisia tavoitteita. Yleensä hän pyrkii estämään lapsen yhteydenpitoa ja tapaamisia toisen vanhemman kanssa. Huoltokiusaaja pyrkii uuvuttamaan toisen vanhemman siten, että tämä luopuisi vanhemmuudesta kokonaan. Taustalla saattaa olla halu vieraannuttaa yhteinen lapsi toisesta vanhemmasta täydellisesti. 

Huoltokiusaamista harjoittavan kiusaajan tyypillisiä toimintatapoja ovat valehtelu kaikille osapuolille, kommunikoimattomuus toisen vanhemman kanssa lapsen asioissa, toimiminen yhteishuoltajana niin kuin olisi lapsen yksinhuoltaja, toisen vanhemman mustamaalaaminen viranomaisille/lähipiirille ja muille lapsen sidosryhmille, viranomaisten ja lähipiirin käyttäminen huoltokiusaamisen toteuttajana tai mahdollistajana, toisen vanhemman vanhemmuutta arvostelevat viestit tapaamisten jälkeen, toisen vanhemman jatkuva provosointi, lapsen puhelinyhteyksien estäminen/häirintä/minimointi/valvonta, lapsen pienenkin "sairauden" käyttö tapaamisten estämi seen, jatkuvat tapaamis/huoltosopimuksen muutos/murtoyritykset, sopimuksista kieltäytyminen, suulliset sopimukset/lupaukset, joita ei pidetä, huonoon sopimukseen pakottaminen/kiristäminen, sopimusten omavaltainen tulkinta (lapsen ja toisen vanhemman yhteyttä vähentävästi),perättömät lastensuojeluilmoitukset, perättömät rikosilmoitukset, lapsen muuttaminen etäälle toisesta vanhemmasta asiasta sopimatta, tapaamisia estävät tai rajoittavat lapsen harrastukset, valvottujen tapaamisten vaatiminen lapsen ja toisen vanhemman välille ilman todellisia perusteita, lapsen tietojen panttaaminen esim. päiväkodista/koulusta/terveydenhuollosta, sovittelujen estäminen, lopulta kaikkien kontaktien katkaisu lapsen ja toisen vanhemman välillä. 
Huoltokiusaamisen seurauksena kiusaaja saattaa toiminnallaan viedä tilanteen niin pitkälle, että toinen vanhempi luopuu kokonaan vanhemmuudestaan uupuessaan tai sairastuessaan.

Lähteet
-------

1. ↑
2. ↑
**Richard John Bauckham** (s. 22. syyskuuta 1946) on Uuden testamentin eksegetiikan tutkija, joka toimii nykyään tutkijana Ridley Hallissa, Cambridgessa.

Elämä ja ura
------------

Richard Bauckham (M.A. Ph.D. Cambridge; F.B.A.; F.R.S.E) toimi vuoteen 2007 asti Uuden testamentin eksegetiikan professorina St Andrewsin yliopistossa Skotlannissa. Hän jäi virastaan eläkkeelle voidakseen keskittyä tutkimukseen ja kirjoittamiseen ja toimii tällä hetkellä tutkijana Ridley Hallissa Cambridgessa.

Hän syntyi Lontoossa 1946, opiskeli Cambridgen yliopistossa historiaa. Hän opetti teologiaa Leedsin yliopistossa ja Manchesterin yliopistossa (1977-1992). Hän toimi professorina St Andrewsin yliopistossa 1992-2007.

Tutkimusala
-----------

Bauckham on julkaissut tutkimuksia Uuden testamentin eksegetiikasta ja varhaisen kristinuskon historiasta. Hänen nykyiset tutkimuskohteensa ovat Jeesus ja evankeliumit, Uuden testamentin kristologia ja Raamatun merkitys ekologialle.

Teokset
-------

* Bauckham, Richard (2008). Jesus and the God of Israel : God Crucified and Other Studies on the New Testament's Christology of Divine Identity.

* Bauckham, Richard (2007). The Testimony of the Beloved Disciple : Narrative, History, and Theology in the Gospel of John.

* Bauckham, Richard (2006). Jesus and the Eyewitnesses : The Gospels as Eyewitness Testimony.

* Bauckham, Richard. James : Wisdom of James, Disciple of Jesus the Sage, New Testament Readings.

* Bauckham, Richard. The Book of Acts in Its Palestinian Setting, The Book of Acts in Its First Century Setting V.

Lähteet
-------

1. ↑   (1974) *The cambridge university calendar : for the year, 1973-74*. [London]: Cambridge University Press, 81. ISBN 0521203961. OCLC 650401611.

Aiheesta muualla
----------------

* Personal website of Richard Bauckham
* Richard Bauckham (Theopedia)
* Profile at Ridley Hall, Cambridge (Arkistoitu – Internet Archive)
* Bauckhamin Ilmestyskirja-kommentaarin suomennos (lyhennelmä).

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
	+ 2
* Ranska
* BnF data
* Saksa
* Italia
* Israel
* Belgia
* Yhdysvallat
* Ruotsi
* Latvia
* Japani
* Tšekki
* Australia
* Korea
* Kroatia
* Alankomaat
* Puola
* Vatikaani

 |
|  |
| Tieteilijät | 
* CiNii

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Richard Bauckham
*Tämä artikkeli kertoo konfliktialueilta tuoduista timanteista. Aiheesta tehdystä elokuvasta, katso Blood Diamond – veritimantti.*
Timanttien huuhdontaa Sierra Leonessa.
**Veritimantti** (myös **konfliktitimantti** tai **sotatimantti**) tarkoittaa sota-alueelta kaivettuja timantteja, jotka myydään sodan tai kapinan rahoittamiseksi. Esimerkiksi Sierra Leonen kapinallisarmeija rahoitti veritimanteilla vuosina 1991–2002 käytyä sisällissotaa. Myös Kongon demokraattisesta tasavallasta, Angolasta ja Liberiasta on viety veritimantteja. Venäjän hyökkäyssodan 2022- seurauksena myös venäläistimantit saivat veritimanttien leiman.

Veritimanttikaupan estämiseksi on kehitetty niin sanottu Kimberleyn prosessi, jonka tarkoituksena on varmistaa etteivät kapinalliset voi rahoittaa timanttien avulla sotaa. Järjestelmä otettiin käyttöön 2003 ja siihen kuuluvat maat ottavat vastaan timantteja vain toisista prosessiin sitoutuneista maista. Tuottajamaassa viranomaiset varmentavat timanttien lähteen ja pakkaavat ne sinetöityihin laatikoihin. Maahantuojavaltioissa puolestaan varmistetaan aitoustodistus ja sinetti. Global Witness -kansalaisjärjestön mukaan 1990-luvun puolivälissä maailmalla myydyistä timanteista 15 prosenttia oli peräisin konfliktialueilta, mutta 2000-vuosikymmenen puoliväliin mennessä osuus oli pudonnut prosenttiin.

Populaarikulttuurissa
---------------------

Veritimanttikaupasta on tehty muun muassa elokuvat *Blood Diamond – veritimantti* (2006) ja *Kuolema saa odottaa* (2002). Yhdysvaltalainen artisti Kanye West on tehnyt Sierra Leonen veritimanteista kappaleen "Diamonds from Sierra Leone".

Lähteet
-------

1. 1 2  Lappalainen, Elina: Valvonnalla veritimantteja vastaan.  *Helsingin Sanomat*,. HS arkisto (maksullinen). Viitattu 3.2.2011.
2. 1 2  Manninen, Mari: Sinetöidyssä laatikossa maailmalle.  *Helsingin Sanomat*, 20.12.2006. HS arkisto (maksullinen). Viitattu 3.2.2011.
3. ↑  Lappalainen, Elina: Timanttikaupan todistaja.  *Helsingin Sanomat*, 10.5.2009. HS arkisto (maksullinen). Viitattu 3.2.2011.
4. ↑  Barbara Moens: Russian diamonds lose their sparkle in Europe  27.1.2023. Politico, politico.eu. Viitattu 11.11.2023. (englanniksi)

Aiheesta muualla
----------------

* Ahtela, Taina: Verisiä timantteja ja likaista kultaa. Vihreä lanka 9.2.2007.
Vuoden 1940 vaalien ehdokkaat julisteessa.
**Riigivolikogun vaalit 1940** olivat Viron parlamenttivaalit. Ne pidettiin Konstanin Pätsin valtakaudella säädetyn Viron vuoden 1938 perustuslain mukaisesti 14.–15. heinäkuuta 1940. 

Vaalit eivät olleet vapaat, sillä Neuvostoliiton vaikutusvalta Virossa oli kasvanut suureksi sen jälkeen kun maahan oli syksystä 1939 alkaen tullut Neuvostoliiton joukkoja. Vain Viron työväenliitto ETRL (Eesti Töötava Rahva Liit) -nimiseen kommunistijohtoiseen blokkiin kuuluneet saivat asettua ehdokkaiksi. 

Vaalit voitti ETRL, joka virallisten tietojen mukaan sai 92,5 % äänistä ja äänestysprosentti oli 84,1 %. Tosin äänestysprosenttia nostettiin keinotekoisesti vähentämällä äänioikeutettujen kansalaisten määrää (noin 35 000 kansalaista katosi vaaliluettelosta). Kaikki 80 Viron Työväenliiton ehdokasta julistettiin valituiksi. 

Pätsin valtakausi oli päättynyt Neuvostoliiton miehitettyä Viron kesäkuun puolivälissä 1940. Monet hallituksen silloiset ja aiemmat jäsenet karkotettiin tai teloitettiin, mukaan lukien kahdeksan entistä pääministeriä ja 38 ministeriä. Ne vastuuhenkilöt, joita venäläiset eivät tavoittaneet, pakenivat maasta tai piiloutuivat.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: et:1940. aasta Riigivolikogu valimised

Lähteet
-------

1. ↑  Eesti Töötava Rahva Liit valimistel. Postimees, 7.7.1940.


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Viro Vaalit ja kansanäänestykset Virossa |
| --- |
|  |
| Parlamenttivaalit | 1919 · 1920 · 1923 · 1926 · 1929 · 1932 · 1938 · 1940 · 1992 · 1995 · 1999 · 2003 · 2007 · 2011 · 2015 · 2019 · 2023 |
|  |
| Kunnallisvaalit | 1993 · 1996 · 1999 · 2002 · 2005 · 2009 · 2013 · 2017 · 2021 |
|  |
| Presidentinvaali | 1938 · 1992 · 1996 · 2001 · 2006 · 2011 · 2016 · 2021 |
|  |
| Europarlamenttivaalit | 2004 · 2009 · 2014 · 2019 |
|  |
| Kansanäänestykset | 1923 · 1932 · 6/1933 · 10/1933 · 1936 · 1990 · 1992 · 2003 |

 |